' અલ્યા, આ વાર્તા નથી...' રમણિકના અવાજમાં ગર્વ ઉમેરાયો, ‘એ વખતે આખી માર્કેટમાં બધાને મને રમણિક જેમ્સ બોન્ડ તરીકે ઓળખતા હતા. હજુય જૂના માણસો તો મને પ્રેમથી એ નામે જ બોલાવે છે. માત્ર આ એકલો હરિવલ્લભ નહીં. એકેએક શેઠિયાની જન્મકુંડળી મેળવી એને સ્ટડી કરવાનો મને શોખ હતો..' એણે નફટાઈથી ઉમેર્યું, ‘બોલ બોલ કરવાની ટેવ છે અને હવે ઉંમર થઈ એટલે લોકો મારાથી દૂર ભાગે છે. કેટલાય દિવસથી હૈયું નહોતું ખોલ્યું એટલે મન ઉપર ભાર ભાર લાગતો હતો. એ ઊભરો ઠાલવવો ક્યાં? નસીબજોગે તને લસ્સી પીવા લાવ્યો ને તારી પાસે હૈયું હળવું કરવાની તક મળી..'